คือไปพบแพทย์ทางหูมาแล้ววินิจฉัยว่าเป็นเยื่อแก้วหูอักเสบ2ข้างหูอื้อบ้างแล้วมีอาการตัวสั่นแขนสั่นขาสั่นเหมือนอาการสั่นตอนอากาศหนาวๆ แต่ไม่มีไข้ คืออยากทราบว่าเกี่ยวกับการที่แก้วหูอักเสบด้วยหรือไม่ที่ตัวสั่น
สวัสดีค่ะ เยื่อแก้วหูอักเสบ อาจพบได้โดยเป็นการอักเสบที่เยื่อแก้วหูอย่างเดียว หรือพบร่วมกับการอักเสบติดเชื้อของหูชั้นนอก หรือหูชั้นกลางก็ได้ซึ่งหากมีเฉพาะการอักเสบของเยื่อแก้วหู อาการที่จะพบคือ- ปวดหู อาจปวดมากหรือน้อย และอาจมีของเหลวไหลออกมาจากช่องหูได้- ไข้ หรือไม่มีไข้ร่วมด้วยก็ได้- หูอื้อ จะรู้สึกตื้อๆ ในช่องหูคล้ายได้ยินไม่ค่อยชัดสำหรับอาการตัวสั่น หากมีไข้ ก็อาจทำให้หนาวสั่น ตัวสั่นได้ แต่หากไม่มีไข้ อาการที่สั่น จึงอาจไม่ได้เกี่ยวข้องกับการที่เป็นเยื่อแก้วหูอักเสบ โดยอาจเกิดจากสาเหตุ เช่น- การดื่มน้ำเย็น การกินน้ำแข็ง อากาศที่เย็น การโดนลมเย็น การอาบน้ำเย็น- การมีความเครียด วิตกกังวล นอนไม่หลับ พักผ่อนไม่เพียงพอ- การอดอาหาร ทำให้เกิดน้ำตาลในเลือดต่ำตามมา แต่นอกจากตัวสั่น มักมีอาการอื่นๆ ร่วมอีก เช่น เวียนหัว อ่อนเพลีย ไม่มีแรง เหงื่อออก ตาพร่า หัวใจเต้นเร็ว วูบ เป็นต้น- การดื่มเครื่องดื่มและอาหารที่มีคาเฟอีน ทำให้ใจสั่น และอาจมีตัวสั่นตามมาได้- ผลข้างเคียงจากการทานยาบางชนิด ที่อาจทำให้เกิดใจสั่น ซึ่งทำให้ตัวสั่นตามมาได้- ภาวะไทรอยด์เป็นพิษ แต่ก็จะมีอาการอื่นๆ ร่วมด้วยอีกหลายอย่าง เช่น น้ำหนักลด หัวใจเต้นเร็ว เหนื่อย ขี้ร้อน เหงื่อออกมาก ถ่ายอุจจาระบ่อย นอนไม่หลับ ประจำเดือนผิดปกติ เป็นต้นในเบื้องต้น ก็ควรหลีกเลี่ยงการโดนอากาศเย็น ไม่ดื่มน้ำเย็น ไม่อาบน้ำเย็น ควรรักษาร่างกายให้อบอุ่น นอนหลับพักผ่อนให้เพียงพอ งดการดื่มชา กาแฟ โกโก้ เป็นต้น หากยังคงมีตัวสั่น แนะนำควรลองจับชีพจรดูว่าเต้นเร็วเกิน 100 ครั้งต่อนาทีหรือไม่ หากหัวใจเต้นเร็วผิดปกติด้วย แนะนำควรไปพบแพทย์เพื่อตรวจหาสาเหตุและรักษาค่ะ